钦定古今图书集成/明伦汇编/氏族典/第067卷 > 朱守殷
## 钦定古今图书集成/明伦汇编/氏族典/第067卷 > 朱守殷

按《五代史朱守殷传》：“守殷少事唐庄宗为奴，名曰会儿。庄宗读书，会儿常侍左右。庄宗即位，以其厮养为
长直军，以守殷为军使，故未尝经战阵之用，然好言
人，阴私长短以自结。迁蕃汉马步军都虞候，使守德
胜。同光二年，领镇武军节度使。既而明宗反于魏，庄
宗东讨，守殷将骑军阵宣仁门外以俟驾。郭从谦作”
乱，犯兴教门以入，庄宗急召守殷军，守殷按军不动，
闻庄宗已崩，遣人趣明宗入洛。明宗即位，拜守殷同
中书门下平章事、河南尹，判六军诸卫事。明年，迁宣
武军节度使。明宗诏幸汴州，守殷不自安，乃闭城反。
明宗遣范延光驰兵傅其城，汴人开门纳延光，守殷
自杀其族，乃引颈命左右斩之。明宗至汴州，枭首于
市，传徇洛阳。